R. Madej, poslanec: (2004-10-26):
Dovoľte mi ešte predniesť pozmeňujúci návrh k vládnemu návrhu zákona o tepelnej energetike, ktorý  znie nasledovne: Po prvé. § 21 znie: Povinný odber tepla. Odsek 1. „Odberateľ je povinný na zabezpečenie zmluvne dohodnutých dodávok tepla pre svojich odberateľov alebo na rozpočítavanie tepla konečným spotrebiteľom prednostne odoberať teplo od držiteľa povolenia na výrobu tepla, ktorý teplo vyrába z obnoviteľných zdrojov energie alebo zariadení na kombinovanú výrobu tepla a elektriny, ak po a cena tepla držiteľa povolenia na výrobu tepla, ktorý teplo vyrába z obnoviteľných zdrojov energie alebo v zariadení na kombinovanú výrobu tepla a elektriny na výstupe z centrálneho zdroja tepla neprevyšuje o viac ako 10 percent cenu tepla na výstupe z centrálneho zdroja tepla, po prvé, iného držiteľa povolenia na výrobu tepla, a po druhé, odberateľa, ktorému sa ukladá povinnosť podľa § 21 v prípade, že je sám držiteľom povolenia na výrobu tepla. Po b a teplonosná látka zo sústavy tepelných zariadení držiteľa povolenia na výrobu tepla je zhodná s teplonosnou látkou v sústave tepelných zariadení tohto odberateľa.“ Odsek 2. V prípade, ak podmienky podľa ods. 1 spĺňa viac držiteľov povolenia na výrobu tepla, ktorí teplo vyrábajú z obnoviteľných zdrojov energie alebo zariadení na kombinovanú výrobu tepla a elektriny, odberateľ je povinný prednostne odoberať teplo od toho držiteľa povolenia na výrobu tepla, ktorý teplo vyrába z obnoviteľných zdrojov energie alebo zariadení na kombinovanú výrobu tepla a elektriny, ktorého cena tepla na výstupe z centrálneho zdroja je nižšia, ustanovenie ods. 1 písm. b) tým nie je dotknuté. Odsek 3. Úrad na žiadosť držiteľa povolenia tepla, ktorý vyrába teplo z obnoviteľných zdrojov energie alebo zariadení na kombinovanú výrobu tepla a elektriny prešetrí v lehote do 30 dní odo dňa doručenia žiadosti dodržiavanie povinnosti podľa § 21 ods. 1 a 2 tohto zákona povinnými odberateľmi. Výsledky šetrení úrad písomne oznámi žiadateľovi. Odberatelia sú povinní poskytovať úradu na účely šetrenia potrebnú súčinnosť, najmä poskytovať mu potrebné podklady a informácie. Navrhuje sa týmto explicitne vyjadriť povinnosť odobrať teplo, ak to bude mať pozitívny cenový dopad pre konečných spotrebiteľov, teda ak cena tepla tým pádom bude pre spotrebiteľa nižšia. Takéto navrhované ustanovenie je z právnej stránky zreteľnejšie. Druhý pozmeňujúci návrh. § 15 sa dopĺňa novým ods.  3, ktorý znie. Odsek 3. „Držiteľ povolenia na rozvoj tepla, ktorý prevádzkuje verejný rozvod tepla, je povinný za určenú alebo schválenú cenu umožniť distribúciu tepla tomu držiteľovi povolenia na výrobu tepla, ktorý o to požiada, ak teplonosná látka zo sústavy tepelných zariadení na výrobu tepla je zhodná s teplonosnou látkou vo verejnom rozvode tepla.“ Doterajší ods. 3 sa preznačí ako ods. 4. A tretí pozmeňujúci návrh. § 40 ods. 7 znie: Odsek 7. „Vznik právnych vzťahov a nároky z nich vzniknuté pred nadobudnutím účinnosti tohto zákona sa spravujú podľa doterajších predpisov.“ Ide naozaj aj v tomto návrhu zákona o zásah do zmluvných právnych vzťahov, ktorý je v rozpore so zásadami fungovania právneho štátu vyplývajúcich z čl. I Ústavy Slovenskej republiky a ide  najmä o rozpor s princípom právnej istoty a ochranu vlastníckeho práva. Ďakujem pekne, pán predsedajúci.